
Betegtájékoztató: információk a felhasználó számára

Telmizartán Amarox 20 mg tabletta
Telmizartán Amarox 40 mg tabletta
Telmizartán Amarox 80 mg tabletta
telmizartán

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma
1. Milyen típusú gyógyszer a Telmizartán Amarox és milyen betegségek esetén alkalmazható?
2. Tudnivalók a Telmizartán Amarox szedése előtt
3. Hogyan kell szedni a Telmizartán Amarox-ot?
4. Lehetséges mellékhatások
5. Hogyan kell a Telmizartán Amarox-ot tárolni?
6. A csomagolás tartalma és egyéb információk


1. Milyen típusú gyógyszer a Telmizartán Amarox és milyen betegségek esetén alkalmazható?

A Telmizartán Amarox az úgynevezett angiotenzin II-receptor-blokkolók csoportjába tartozó gyógyszer. Az angiotenzin II az Ön szervezetében termelődő olyan anyag, ami a vérerek összehúzódását idézi elő, és ezzel növeli a vérnyomást. A Telmizartán Amarox gátolja az angiotenzin II hatását, így az erek ellazulnak, és a vérnyomás csökken.

A Telmizartán Amarox az esszenciális hipertónia (magasvérnyomás-betegség) kezelésére alkalmazható felnőtteknél. Az „esszenciális” azt jelenti, hogy a magas vérnyomást nem egy másik betegség okozza.

A magas vérnyomás, ha nem kezelik, számos szervben károsíthatja az ereket, ami némely esetben szívrohamhoz, szívelégtelenséghez vagy veseelégtelenséghez, sztrókhoz vagy vaksághoz vezethet. A magas vérnyomás a károsodások kialakulása előtt általában nem okoz tüneteket. Ezért fontos rendszeresen megmérni a vérnyomást, annak ellenőrzésére, hogy az a normális tartományon belül van-e.

A Telmizartán Amarox a szív-érrendszeri események (például szívroham, sztrók) csökkentésére is alkalmazható azoknál a kockázatnak kitett felnőtteknél, akiknél csökkent vagy gátolt a szív vagy a lábak vérellátása, akiknek korábban sztrókja volt, vagy nagy kockázatú cukorbetegsége van. Kezelőorvosa meg tudja Önnek mondani, ha Önnél az ilyen események előfordulásának fokozott kockázata áll-e fenn.


2. Tudnivalók a Telmizartán Amarox szedése előtt

Ne szedje a Telmizartán Amarox-ot:
· ha allergiás a telmizartánra vagy a gyógyszer (6. pontban felsorolt) bármely összetevőjére;
· ha több mint 3 hónapos terhes (A terhesség korai szakaszában is jobb elkerülni a Telmizartán Amarox alkalmazását – lásd a terhességre vonatkozó fejezetet.);
· ha súlyos májbetegsége, például epepangása vagy epeúti elzáródása van (epeelfolyási zavar a májból és az epehólyagból) vagy egyéb súlyos májbetegsége van;.
· ha cukorbetegségben szenved vagy károsodott a veseműködése és aliszkirén hatóanyag-tartalmú vérnyomáscsökkentő gyógyszert kap.

Ha az imént felsoroltak bármelyike érvényes Önre, beszéljen kezelőorvosával vagy gyógyszerészével a Telmizartán Amarox szedése előtt.

Figyelmeztetések és óvintézkedések
A Telmizartán Amarox szedése előtt beszéljen kezelőorvosával, ha a következők bármelyike fennáll Önnél, vagy korábban fennállt Önnél:
· vesebetegség vagy veseátültetés;
· veseverőér szűkülete (egyik vagy mindkét vesében);
· májbetegség;
· szívbetegség;
· emelkedett aldoszteronszint (vízvisszatartás és sóvisszatartás a szervezetben, különböző ásványi anyagok egyensúlyzavarával);
· alacsony vérnyomás (hipotenzió), ami kiszáradás (a test víztartalmának túlzott mértékű csökkenése) vagy sóhiány (például vízhajtó-kezelés, sószegény diéta, hasmenés vagy hányás következtében) esetén fordulhat elő;
· emelkedett a vérének a káliumszintje;
· cukorbetegség.

A Telmizartán Amarox szedése előtt beszéljen kezelőorvosával:
· ha Ön a következő, magas vérnyomás kezelésére szolgáló gyógyszerek bármelyikét szedi:
· ACE-gátlók (például enalapril, lizinopril, ramipril), különösen akkor, ha cukorbetegséggel összefüggő vesebetegségben szenved;
· aliszkirén.
Kezelőorvosa rendszeresen ellenőrizheti az Ön veseműködését, vérnyomását és vérének elektrolitszintjeit (például a káliumszintjét). Lásd még a „Ne szedje a Telmizartán Amarox-ot” pontban szereplő információkat.
· ha digoxint szed.

Beszéljen kezelőorvosával, ha a Telmizartán Amarox alkalmazását követően hasi fájdalmat, hányingert, hányást vagy hasmenést tapasztal. A további kezelésről kezelőorvosa fog dönteni. Saját elgondolásból ne hagyja abba a Telmizartán Amarox alkalmazását.

Feltétlenül közölje kezelőorvosával, ha úgy gondolja, hogy terhes, vagy teherbe eshet. A Telmizartán Amarox alkalmazása nem ajánlott a terhesség korai szakaszában és tilos szedni, ha több mint 3 hónapos terhes, mivel súlyosan károsíthatja a magzatot, ha ebben az időszakban szedik (lásd a terhességre vonatkozó fejezetet).

Műtét vagy altatás (általános érzéstelenítés) esetén meg kell mondania az orvosnak, hogy Ön Telmizartán Amarox-ot szed.

A Telmizartán Amarox vérnyomáscsökkentő hatása feketebőrű betegeknél gyengébb lehet.

Gyermekek és serdülők
A Telmizartán Amarox alkalmazása 18 év alatti gyermekeknél és serdülőknél nem javasolt.

Egyéb gyógyszerek és a Telmizartán Amarox
· Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Lehet, hogy kezelőorvosának meg kell változtatnia a gyógyszerek adagját, és/vagy egyéb óvintézkedéseket tehet. Bizonyos esetekben előfordulhat, hogy valamelyik gyógyszer szedését abba kell hagynia. Ez különösen az alább felsorolt gyógyszerekre vonatkozik, ha a Telmizartán Amarox tablettával egyidejűleg szedik:
· lítiumtartalmú gyógyszerek, amelyeket a depresszió bizonyos típusainak a kezelésére alkalmaznak;
· olyan gyógyszerek, amelyek emelhetik a vér káliumszintjét, mint például a káliumot tartalmazó sópótlók, káliummegtakarító vízhajtók, ACE-gátlók (például ramipril, kaptopril), angiotenzin II-receptor-blokkolók (például valzartán, kandezartán), NSAID-ok (nem-szteroid gyulladáscsökkentő gyógyszerek, például acetilszalicilsav, ibuprofén), heparin, immunszuppresszív szerek (például ciklosporin, takrolimusz) valamint a trimetoprim nevű antibiotikum;
· a vízhajtók, különösen a Telmizartán Amarox-szal együtt, nagy adagban alkalmazva, a test víztartalmának túlzott mértékű csökkenését és alacsony vérnyomást (hipotenzió) okozhatnak;
· ha Ön ACE-gátlót vagy aliszkirént szed (lásd még a „Ne szedje a Telmizartán Amarox-ot” és a „Figyelmeztetések és óvintézkedések” pontok alatti információt);
· digoxin.

A Telmizartán Amarox hatása csökkenhet, ha Ön NSAID-t (nem-szteroid gyulladáscsökkentő gyógyszert, például acetilszalicilsavat vagy ibuprofént) vagy kortikoszteroidot is szed.

A Telmizartán Amarox fokozhatja az egyéb, magas vérnyomás kezelésére szolgáló gyógyszerek vagy vérnyomáscsökkentő hatású gyógyszerek (például baklofén, amifosztin) vérnyomáscsökkentő hatását. Továbbá az alacsony vérnyomást súlyosbíthatják az alkohol, barbiturátok, erős fájdalomcsillapítok vagy antidepresszánsok. Ezt felálláskor jelentkező szédülésként észlelheti. Meg kell beszélnie kezelőorvosával, hogy szükség van-e az egyéb gyógyszerek adagjának módosítására a Telmizartán Amarox szedése alatt.

Terhesség és szoptatás
Terhesség
Feltétlenül közölje kezelőorvosával, ha úgy gondolja, hogy terhes, vagy teherbe eshet. Kezelőorvosa valószínűleg azt fogja javasolni, hogy hagyja abba a Telmizartán Amarox szedését, mielőtt teherbe esne, vagy amint megtudja, hogy terhes, és a Telmizartán Amarox helyett másik gyógyszer szedését fogja tanácsolni Önnek. A Telmizartán Amarox alkalmazása nem ajánlott a terhesség korai szakaszában, és tilos szedni, ha több mint 3 hónapos terhes, mivel súlyosan károsíthatja a magzatot, ha a terhesség harmadik hónapja után szedik.

Szoptatás
Tájékoztassa kezelőorvosát, ha szoptat, vagy szoptatni kezd. A Telmizartán Amarox nem javasolt azoknak az anyáknak, akik szoptatnak, és kezelőorvosa másik kezelést választhat, ha Ön szoptatni szeretne, különösen akkor, ha gyermeke újszülött vagy koraszülött.

A készítmény hatásai a gépjárművezetéshez és a gépek kezeléséhez szükséges képességekre
A Telmizartán Amarox szedése alatt egyeseknél mellékhatások fordulhatnak elő, mint például ájulás vagy szédülés (vertigo). Ha ezeket a mellékhatásokat tapasztalja, ne vezessen és ne kezeljen gépeket.

A Telmizartán Amarox nátriumot tartalmaz
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.


3. Hogyan kell szedni a Telmizartán Amarox-ot?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A készítmény ajánlott adagja naponta egy tabletta. Próbálja meg a tablettát minden nap ugyanabban az időben bevenni. A Telmizartán Amarox tabletta étkezés közben vagy attól függetlenül is bevehető. A tablettát egészben, egy kevés vízzel vagy alkoholmentes folyadékkal kell lenyelni. Fontos, hogy minden nap bevegye a tablettát, amíg kezelőorvosa nem ad más utasítást. Ha Ön úgy érzi, hogy a Telmizartán Amarox hatása túlságosan erős vagy gyenge, forduljon kezelőorvosához vagy gyógyszerészéhez.

Magas vérnyomás kezelésére a Telmizartán Amarox szokásos adagja a legtöbb beteg esetében naponta egyszer 1 db 40 mg-os tabletta a vérnyomás 24 órán át tartó kontrollálása érdekében. Előfordulhat, hogy kezelőorvosa kisebb adagot, napi egyszer 1 db 20 mg-os tablettát vagy nagyobb adagot, napi egyszer 1 db 80 mg-os tablettát írt fel Önnek. A Telmizartán Amarox vízhajtóval, például hidroklorotiaziddal együtt is alkalmazható, ami a Telmizartán Amarox vérnyomáscsökkentő hatását növeli.

A szív-érrendszeri események csökkentésére a Telmizartán Amarox szokásos adagja naponta egyszer 1 db 80 mg-os tabletta. A Telmizartán Amarox 80 mg-os tablettával végzett megelőző kezelés kezdetén a vérnyomást gyakran kell ellenőrizni.
Nem megfelelő májműködés esetén a szokásos adag nem haladhatja meg a napi 40 mg-ot.

Ha az előírtnál több Telmizartán Amarox-ot vett be
Ha véletlenül több tablettát vett be, forduljon kezelőorvosához vagy gyógyszerészéhez, vagy keresse fel a legközelebbi kórház sürgősségi osztályát.

Ha elfelejtette bevenni a Telmizartán Amarox-ot
Ha elfelejtett bevenni egy adagot, ne aggódjon. Vegye be, amint eszébe jut és a továbbiakban szedje a gyógyszert a szokásos módon. Ha egyik nap nem vette be a tablettát, a következő napon a szokásos adagot kell bevennie. A soron következő előírt adagolási időpontban ne vegyen be kétszeres adagot a kihagyott adagok pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Néhány mellékhatás súlyos lehet és azonnali orvosi kezelést igényelhet
Azonnal forduljon orvoshoz, ha az alábbi tünetek valamelyikét észleli:

Szepszis* (gyakran vérmérgezésnek nevezett súlyos fertőzés, ami a szervezet egészére kiterjedő gyulladásos válaszreakcióval jár), a bőr vagy a nyálkahártyák hirtelen fellépő duzzanata (angioödéma).
Ezek a mellékhatások ritkán fordulnak elő (1000 beteg közül legfeljebb 1 beteget érinthet), azonban nagyon súlyosak, ezért a betegeknek abba kell hagyniuk a gyógyszer szedését, és azonnal orvoshoz kell fordulniuk. Kezelés nélkül ezek a mellékhatások halálos kimenetelűek is lehetnek.

A Telmizartán Amarox lehetséges mellékhatásai
Gyakori mellékhatások (10 beteg közül legfeljebb 1 beteget érinthet):
alacsony vérnyomás a szív-érrendszeri események csökkentésére végzett kezelésnél.

Nem gyakori mellékhatások (100 beteg közül legfeljebb 1 beteget érinthet):
húgyúti fertőzések, felső légúti fertőzések (például torokfájás, orrmelléküreg-gyulladás és homloküreg-gyulladás, megfázás), a vörösvértestek számának csökkenése (vérszegénység, anémia), magas káliumszint, elalvási nehézség, szomorúság (depresszió), szédülés, ájulás, forgó jellegű szédülés (vertigó), alacsony pulzusszám (bradikardia), alacsony vérnyomás a gyógyszert magas vérnyomás miatt szedőknél (hipotenzió), megszédülés felálláskor (ortosztatikus hipotónia), légszomj, köhögés, hasi fájdalom, hasmenés, emésztési panaszok, puffadás, hányás, viszketés, fokozott verejtékezés, gyógyszerkiütés, hátfájás, izomgörcs, izomfájdalom (mialgia), a veseműködés károsodása (beleértve az akut veseelégtelenséget), mellkasi fájdalom, gyengeségérzés, emelkedett kreatininszint a vérben.

Ritka mellékhatások (1000 beteg közül legfeljebb 1 beteget érinthet):
szepszis* (gyakran vérmérgezésnek nevezik, súlyos fertőzés által a szervezet egészére kiterjedő gyulladásos válaszreakció, amely akár halálhoz is vezethet), bizonyos fehérvérsejtek számának emelkedése (eozinofília), alacsony vérlemezkeszám (trombocitopénia), súlyos allergiás reakció (anafilaxiás reakció), allergiás reakció (például bőrkiütés, viszketés, légzési nehézség, ziháló légzés, az arc duzzadása vagy alacsony vérnyomás), alacsony vércukorszint (cukorbetegeknél), szorongás, aluszékonyság, látásromlás, szapora szívverés (tahikardia), szájszárazság, hasi kellemetlen érzés, az ízérzés zavara (diszgeúzia), kóros májműködés (japán betegeknél gyakrabban jelentkezik ez a mellékhatás), a bőr vagy a nyálkahártyák hirtelen fellépő duzzanata, ami akár halálos kimenetelű is lehet (angioödéma, beleértve a halálos kimenetelt is), ekcéma (egy bőrbetegség), a bőr kivörösödése, csalánkiütés (urtikária), súlyos gyógyszerkiütés, ízületi fájdalom (artralgia), végtagfájdalom, ínfájdalom, influenzaszerű betegség, csökkent hemoglobinszint (egy, a vérben lévő fehérje), emelkedett húgysavszint, emelkedett májenzimszint vagy kreatin-foszfokináz- (CPK-) szint a vérben, alacsony nátriumszint.

Nagyon ritka mellékhatás (10 000 beteg közül legfeljebb 1 beteget érinthet):
a tüdő szöveteinek egyre súlyosbodó hegesedése (intersticiális tüdőbetegség)**.

Nem ismert gyakoriságú mellékhatás(a rendelkezésre álló adatokból a gyakoriság nem állapítható meg):
A bélfal megduzzadása (intesztinális angioödéma): néhány hasonló gyógyszer alkalmazását követően jelentették. Ez olyan tünetekkel jár, mint a hasi fájdalom, a hányinger, a hányás és a hasmenés.

* A jelenség véletlen vagy egy, ez idáig ismeretlen mechanizmus következménye is lehetett.

** A gyógyszer forgalomba hozatalát követően a telmizartán szedése alatt a tüdő szöveteinek egyre súlyosabb hegesedését jelentették, de nem ismert, hogy ennek az oka a telmizartán-kezelés volt-e.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Telmizartán Amarox-ot tárolni?

A gyógyszer gyermekektől elzárva tartandó!

A dobozon feltüntetett lejárati idő („EXP:”) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer különleges tárolási hőmérsékletet nem igényel.
A nedvességtől való védelem érdekében az eredeti csomagolásban tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz a Telmizartán Amarox?
A készítmény hatóanyaga: telmizartán.
Telmizartán Amarox 20 mg tabletta
20 mg telmizartánt tartalmaz tablettánként.
Telmizartán Amarox 40 mg tabletta
40 mg telmizartánt tartalmaz tablettánként.
Telmizartán Amarox 80 mg tabletta
80 mg telmizartánt tartalmaz tablettánként.

Egyéb összetevők: mannit, nátrium-hidroxid, meglumin, magnézium-sztearát.

Milyen a Telmizartán Amarox külleme és mit tartalmaz a csomagolás?
Telmizartán Amarox 20 mg tabletta
Fehér vagy törtfehér, kb. 7,1 mm-es, kerek, lapos, ferde szélű tabletta, egyik oldalán „H”, a másik oldalán „162” mélynyomással.

Telmizartán Amarox 40 mg tabletta
Fehér vagy törtfehér, kb. 12,1×5,9 mm-es, ovális alakú, mindkét oldalán domború tabletta, egyik oldalán „H”, a másik oldalán „163” mélynyomással.

Telmizartán Amarox 80 mg tabletta
Fehér vagy törtfehér, kb. 16,3×8,0 mm-es, ovális alakú, mindkét oldalán domború tabletta, egyik oldalán „H”, a másik oldalán „164” mélynyomással.

A Telmisartan Amarox buborékcsomagolásban és dobozban kapható, a következő kiszerelésekben:
Telmizartán Amarox 20 mg tabletta: 28, 30 és 98 tabletta.
Telmizartán Amarox 40 mg tabletta: 28, 56, 98 és 100 tabletta.
Telmizartán Amarox 80 mg tabletta: 28, 56, 98 és 100 tabletta.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja:
Amarox Pharma B.V.
Rouboslaan 32
2252 TR Voorschoten
Hollandia

Gyártó:
Amarox Pharma B.V.
Rouboslaan 32
2252 TR Voorschoten
Hollandia

Telmizartán Amarox 20 mg tabletta
OGYI-T-24772/01	28×
OGYI-T-24772/02	30×
OGYI-T-24772/03	98×

Telmizartán Amarox 40 mg tabletta
OGYI-T-24772/04	28×
OGYI-T-24772/05	56×
OGYI-T-24772/06	98×
OGYI-T-24772/07	100×

Telmizartán Amarox 80 mg tabletta
OGYI-T-24772/08	28×
OGYI-T-24772/09	56×
OGYI-T-24772/10	98×
OGYI-T-24772/11	100×

Ezt a gyógyszert az Európai Gazdasági Térség tagállamaiban az alábbi neveken engedélyezték:

